
ΔΗΜΟΣ ΝΑΥΠΛΙΕΩΝ
ΑΥΤΟΤΕΛΕΣ ΓΡΑΦΕΙΟ ΕΠΙΚΟΙΝΩΝΙΑΣ και ΔΗΜΟΣΙΩΝ ΣΧΕΣΕΩΝ

Ναύπλιο, 12 Οκτωβρίου 2026

ΔΕΛΤΙΟ ΤΥΠΟΥ 

Στο Ευρωπαϊκό Δίκτυο Ιστορικών Κήπων εντάχθηκε επίσημα το Πάρκο Κολοκοτρώνη στο Ναύπλιο
Την Πέμπτη 8 Οκτωβρίου 2026, το πάρκο Κολοκοτρώνη εντάχθηκε και επίσημα στο δίκτυο των Ιστορικών Κήπων της Ευρώπης. Ήταν μια σημαντική στιγμή για το Ναύπλιο και για την ανάδειξη της ιστορικότητας του πάρκου μας.
Η πολιτιστική μας κληρονομιά αναδεικνύεται με τον πλέον επίσημο τρόπο. Ταυτόχρονα, ο στόχος για έναν βιώσιμο τουρισμό, μέσω της προώθησης του τεράστιου πολιτιστικού μας αποθέματος, γίνεται πλέον πραγματικότητα.
Ο Δήμαρχος Ναυπλιέων, Δημήτριος Ορφανός, εξέφρασε την πλήρη ικανοποίησή του για την ένταξη του πάρκου, τονίζοντας ότι αυτή η διεθνής αναγνώριση αποτελεί επιστέγασμα συστηματικής προσπάθειας και δικαιώνει το όραμα της δημοτικής αρχής για την αναβάθμιση της πόλης.
Παράλληλα, ο Πρόεδρος του Δημοτικού Συμβουλίου Ναυπλίου, ο οποίος είχε την τιμή να παραλάβει το σχετικό πιστοποιητικό κατά τη Γενική Συνέλευση του δικτύου, ανέφερε τα εξής στην ομιλία αποδοχής της ένταξης (σε ελληνική μετάφραση):
«Κυρίες και Κύριοι,
Το πάρκο Κολοκοτρώνη, για τους κατοίκους του Ναυπλίου αλλά και για τους πολυάριθμους επισκέπτες του, είναι ένας ιερός τόπος για την πατρίδα μας, λόγω της ιστορικότητάς του.
Αποτελεί γεγονός ότι η Ελλάδα δεν έχει τη μεγάλη παράδοση άλλων ευρωπαϊκών χωρών στη δημιουργία σπουδαίων δημόσιων πάρκων, ούτε υπήρχε στο παρελθόν η πολεοδομική οργάνωση των πόλεων ώστε να δημιουργούνται μεγάλοι ελεύθεροι χώροι εντός του αστικού ιστού. Όμως, το Ναύπλιο κατάφερε και δημιούργησε, με την κατεδάφιση των τειχών της πόλης, ένα πάρκο που σήμερα βρίσκεται στο κέντρο της και έχει εξαιρετικά μεγάλη ιστορική και συναισθηματική αξία για την πόλη και τη χώρα. Είναι ένα πάρκο που δημιουργήθηκε πάνω στα ευρωπαϊκά πρότυπα· η σχεδίαση και η φύτευσή του έγιναν υπό την καθοδήγηση των κορυφαίων αρχιτεκτόνων και φυτοτεχνών της εποχής, και σήμερα περιλαμβάνει ιδιαίτερα σπάνια είδη μεσογειακών –και όχι μόνο– φυτών.
Η μεγάλη του αξία έγκειται στο γεγονός ότι στο πάρκο Κολοκοτρώνη δεσπόζει το πρώτο έφιππο γλυπτό της Ελλάδας, του αρχιστράτηγου της Ελληνικής Επανάστασης Θεόδωρου Κολοκοτρώνη, το οποίο αντικρίζει τον παρακείμενο ανδριάντα του πρώτου κυβερνήτη της Ελλάδας, Ιωάννη Καποδίστρια, που σήμερα αναγνωρίζεται σχεδόν παμψηφεί από τους πολίτες ως ο μέγιστος πολιτικός της νεότερης Ελλάδας.
Σήμερα, το πάρκο Κολοκοτρώνη χαρακτηρίζεται από μεγάλη ζωντάνια, χάρη στη διοργάνωση εκθέσεων τέχνης και μουσικών εκδηλώσεων, καθώς και τη λειτουργία της παρακείμενης γλυπτοθήκης μοντέρνων γλυπτών.
Το γεγονός ότι το πάρκο Κολοκοτρώνη, μετά από επίπονες προσπάθειες πολιτών, αναγνωρίστηκε από το Υπουργείο Πολιτισμού ως μνημείο που χρήζει απόλυτης προστασίας, ήταν ένα σημαντικό πρώτο βήμα. Σήμερα, η προσπάθεια αυτή ολοκληρώνεται με την ένταξη του πάρκου μας στο Ευρωπαϊκό Δίκτυο Ιστορικών Κήπων.
Με τη σημερινή ένταξη, η δική μας ευθύνη για την προστασία και την περαιτέρω ανάδειξή του γίνεται ακόμα μεγαλύτερη. Αντιλαμβανόμαστε ότι η σύγκριση του πάρκου μας με τους εντυπωσιακούς ιστορικούς κήπους της Ευρώπης είναι άνιση σε βάρος μας. Θα κάνουμε όμως ό,τι είναι δυνατόν για να ανταποκριθούμε στη μεγάλη ηθική υποχρέωση που αναλαμβάνουμε σήμερα.
Η ένταξη αυτή του πάρκου Κολοκοτρώνη στο δίκτυο των ιστορικών κήπων της Ευρώπης αποτελεί υψίστη τιμή για τον Δήμο Ναυπλιέων.
Σας ευχαριστούμε θερμά. Υποκλινόμαστε.»

